אוסנת מארק

אוסנת הילה מארק (נולדה ב-22 בספטמבר 1967, י"ז באלול ה'תשכ"ז) היא פוליטיקאית ועורכת דין ישראלית שכיהנה כחברת הכנסת מטעם הליכוד בכנסת ה-20, הכנסת ה-21 והכנסת ה-23.

ביוגרפיה 
אוסנת הילה מארק נולדה בבאר שבע, לרינה ויעקב אדרי, שעלו ממרוקו. גדלה באופקים. היא בוגרת אולפנת בני עקיבא אבן שמואל. שירתה בשירות לאומי בקהילה באופקים.

בעלת תואר במשפטים מהמרכז האקדמי למשפט ולעסקים, ותעודה במנהל עסקים, בניהול משאבי אנוש, בשיווק, בפרסום ובפיתוח מנהלים מאוניברסיטת בר-אילן. למארק משרד עריכת דין בירושלים, המתמחה במשפט אזרחי, ובפרט בדיני משפחה ובגישור במשפחה.

נבחרה למרכז הליכוד, למזכירות הליכוד לראשות סיעת הליכוד בנעמת וכן לראשות הוועדה לקידום נשות העסקים בלשכת המסחר ירושלים. בבחירות לכנסת השבע עשרה הוצבה לראשונה ברשימת הליכוד לכנסת, במקום ה-57. בבחירות לכנסת השמונה עשרה דורגה במקום ה-40 ברשימה, כמקום המשוריין לנשים. בבחירות לכנסת העשרים דורגה במקום ה-34 ברשימת הליכוד במשבצת "נשים חדשות". הליכוד קיבל שלושים מנדטים והיא לא נבחרה לכנסת. ב-18 בנובמבר 2018, בעקבות בחירתו של ז'קי לוי לראשות עיריית בית שאן, נכנסה מארק לכהונתה כחברת כנסת בכנסת העשרים. שבועות ספורים לאחר שנכנסה לכנסת, החלה פגרת הבחירות, לאחר שהבחירות לכנסת העשרים ואחת הוקדמו. גם בבחירות אלה שוריינה במשבצת "נשים חדשות" ברשימת הליכוד, ודורגה במקום ה-35. הליכוד קיבל 35 מנדטים בבחירות ומארק המשיכה את כהונתה כחברת הכנסת.

בבחירות לכנסת העשרים ושתיים ובבחירות לכנסת העשרים ושלוש הוצבה מארק במקום ה-38 ברשימת הליכוד ובראש מטה הנשים של המפלגה. הליכוד קיבל בבחירות 32 ו-36 מנדטים בהתאמה, ומארק לא נבחרה לכנסת. ב-5 ביולי נכנסה לכנסת במקום גלעד ארדן, שמונה לשגריר. בעת כהונתה בכנסת ה-23 הייתה מארק חברה במספר ועדות, בהן הוועדה לבחירת שופטים.

בבחירות לכנסת העשרים וארבע הוצבה במקום ה-34 ברשימת הליכוד. לקראת הבחירות לכנסת העשרים וחמש התמודדה בפריימריז בליכוד ושובצה במקום ה-59 ברשימה.

מארק הגישה שלל תביעות דיבה נגד מבקריה, ובחלק מהן זכתה בפיצוי.

בינואר 2023 פורסם כי שר החדשנות, המדע והטכנולוגיה אופיר אקוניס, החליט למנות את מארק כמנכ"לית משרדו, פרסום שגרר ביקורת ציבורית על כך שלמארק אין כל נגיעה לתחום העיסוק של המשרד. מאוחר יותר פורסם כי מארק וויתרה על התפקיד. תהליך מינויה לתפקיד הממונה על הרשות לסחר הוגן והגנת הצרכן הוקפא, בעקבות חשדות להתנהלות בלתי תקינה במסגרת הליכי אישורה לתפקיד.

חיים אישיים 
מארק תושבת מעלה אדומים מאז 1988. היא נשואה לשמעון ואם לשלושה.

קישורים חיצוניים 

 
 כרטיס ביקור דיגיטלי כעו"ד

הערות שוליים

חברות כנסת מטעם הליכוד
חברי כנסת מטעם הליכוד
חברות הכנסת העשרים
חברי הכנסת העשרים
עורכות דין ישראליות
עורכי דין ישראלים
מעלה אדומים: אישים
חברות הכנסת העשרים ואחת
חברי הכנסת העשרים ואחת
חברות הכנסת העשרים ושלוש
חברי הכנסת העשרים ושלוש
אופקים: אישים
בוגרות אולפנות בני עקיבא
בוגרות שירות לאומי
בוגרות המרכז האקדמי למשפט ולעסקים
בוגרי המרכז האקדמי למשפט ולעסקים
נציגי הכנסת בוועדה לבחירת שופטים
חברות כנסת מתנחלות
חברי כנסת מתנחלים
ישראליות שנולדו ב-1967
ישראלים שנולדו ב-1967